স্টাফ রিপোর্টার : বাংলাদেশে কর্মক্ষম জনগোষ্ঠীর আড়াই শতাংশেরও কম মানুষ কর্মসংস্থানের বাইরে বলে দাবি করেছে বাংলাদেশ পরিসংখ্যান ব্যুরো। আর শ্রম শক্তির হিসাবে বেকারের সংখ্যা ৪.২ শতাংশ। বেকারত্বের হার নিয়ে সরকারি এই সংখ্যাটির সবশেষ প্রতিবেদনেও এক অস্বাভাবিক তথ্য উঠে এসেছে, যাতে দাবি করা হয়েছে বাংলাদেশে বেকারের সংখ্যা ২৭ লাখেরও কম। পরিসংখ্যান ব্যুরোর করা শ্রম জরিপের রিপোর্টে দেখা যায় মানুষের কাজের ধরণ অনুযায়ী, বাংলাদেশে কর্মক্ষম ১০ কোটি ৯১ লাখ। এদের মধ্যে বেকারের সংখ্যা ২৬ লাখ ৮০ হাজার। অবশ্য কর্মক্ষম ১০ কোটি ৯১ লাখ হলেও শ্রম শক্তি ছয় কোটি ৩৬ লাখ। বাকিরা পড়াশোনা করছে অথবা তারা চাকরি খুঁজছে না। অর্থাৎ এই হিসাবে চাকরি চেয়েও পাচ্ছে না ৪.২ শতাংশ। জরিপ অনুযায়ী, পুরুষের তুলনায় নারীরা ইদানীং বেশি হারে চাকরি পাচ্ছে। আবার কৃষি থেকে শ্রমিকরা শিল্প এবং সেবাখাতের দিকে ঝুঁকছে। বাংলাদেশে যত জনশক্তি রয়েছে তাদের মধ্যে কৃষিতে কর্মসংস্থান ২৩ শতাংশ (দুই কোটি ৪৭ লাখ), শিল্পে ১১ শতাংশ (এক কোটি ২৪ লাখ), সেবা খাতে ২২ শতাংশ (দুই কোটি ৩৭ লাখ) এবং অনান্য খাতে ৪২ শতাংশ (চার কোটি ৫০ লাখ) মঙ্গলবার বিকালে রাজধানীর আগারগাঁওয়ে পরিসংখ্যান ভবনে আয়োজিত বাংলাদেশ পরিসংখ্যান ব্যুরোর (বিবিএস) পরিচালিত ২০১৬-১৭ অর্থবছরের শ্রমশক্তি জরিপ প্রকাশ করা হয়। জরিপ অনুযায়ী ২০১৬-১৭ অর্থবছরে ১৩ লক্ষ মানুষ চাকরির পেয়েছে। একই সময়ে বিদেশে চাকরি হয়েছে আরও ১০ লাখের। এর বাইরে ১৪ লাখ মানুষ আগে বিনা পারিশ্রমিকে কাজ করলেও এই সময়ের মধ্যে মজুরির আওতায় এসেছে। সব মিলিয়ে ওই অর্থবছরের মোট ৩৭ লক্ষ মানুষের কর্মসংস্থান হয়েছে। অনুষ্ঠানে প্রধান অতিথি ছিলেন, পরিকল্পনা মন্ত্রী আ হ ম মুস্তফা কামাল। বিশেষ অতিথি ছিলেন, অর্থ ও পরিকল্পনা প্রতিমন্ত্রী এম এ মান্নান, সাধারণ অর্থনীতি বিভাগের সদস্য (সিনিয়র সচিব) ড. শামসুল আলম, আইএমইডি সচিব মো: মফিজুল ইসলাম। সভাপতিত্ব করেন পরিসংখ্যান ও তথ্য ব্যবস্থাপনা বিভাগের বিভাগের ভারপ্রাপ্ত সচিব সুরেন্দ্র নাথ চক্রবর্তী। অনুষ্ঠানে জরিপের ফলাফল তুলে ধরেন প্রকল্প পরিচালক কবির উদ্দিন আহমদ।